  Анжелика Тихонова корреспондент 2020-тӥ арын «Музей арня» («Музейная неделя») акция нырысьсэ онлайн амалэн ортчоз. Ужрад 12-тӥ куартолэзьысен 18-тӥ куартолэзёзь кыстӥськоз. Со сярысь элькунысь лулчеберетъя министерстволэн пресс-службаез ивортэ. Мерлыко вотэсъёс, сайтъёс но мукет ресурсъёс видеороликъёс, туспуктэмъёс, текстъёс поттозы, отын ик викторинаос но мукет трос пӧртэм ужрадъёс ортчытозы Котькуд нунал нимысьтыз темалы сӥземын луоз. Озьы 12-тӥ куартолэзь музейёслэн тужгес тунсыко, аспӧртэм, малпаськытӥсь экспонатъёссылы сӥземын луоз. 13-тӥ куартолэзь Удмуртилэн кунлыкезлы 100 ар тырмонлы сӥзиськоз но «Достояние Республики» нимаськоз. Со улсын видеоэкскурсиос, Удмуртилэн историезъя визьсынанъёс, элькунлэсь тодмет пусъёссэ лэсьтонъя мастер-классъёс ортчытозы.  14-15 куартолэзе музей ӧнеръёслы но музей экскурсиослы сӥзем нуналъёс ортчозы. Музейёс тодосъя ӧнерчиос, музей фондъёсты утисьёс, экскурсоводъёс но мукетъёсыз сярысь вералозы. Дорысь потатэк пӧртэм экспозициосын тодматскыны луоз. Сяме пырем «Музей уй» акци 16-тӥ куартолэзе озьы ик онлайн амалэн радъяськоз. Мылкыд карисьёс понна музей экскурсиосын марафон но музейёсъя путешествиос, театрализованной возьматонъёс, графика амалэн суредаськисьёслы но дизайнеръёслы батлъёс, интерактивной программаос но мукет ужрадъёс дасязы 18-тӥ куартолэзе, Музейёслэн калыккуспо нуналазы, «У музея - юбилей» акци ортчоз. 2020-тӥ арын котырес лыдпуссэс пусйись музейёс ужъюртлэн историысьтыз тунсыко учыръёс сярысь вералозы.  Ужрадъёслэн радлыкенызы музейёслэн сайтъёсазы яке  тодматскыны луоз.  Тодэ вайытом, Ватсалом, таяз арын Удмуртиысь Кузебай Герд нимо йӧскалык музейлы 100 ар тырме. Со онлайн-туръёс, виртуальной экскурсиос но адӟытонъёс понна Росси улосвылъёсысь историяя но лулчеберетъя 10 устоосыз музейёс пӧлы пыриз. Нош Суредан устолыкъя элькун музей мерлыко вотэсъёсын но Youtube-каналъёсын онлайн-туръёс, виртуальной экскурсиос, адӟытонъёс понна Россиысь 10 устоосыз чеберлыко музейёс пӧлы сюриз, Со сяна, шаерысьтымы суредасьёслэн ож сярысь ужъёсынызы онлайн адӟытон ужа.  Тегъёс: Мерлык Лулчеберет Ижкар Музей Удмуртия 100ар  